Герб на Румъния
Гербът на Румъния е приет на 10 септември 1992 г. от румънския парламент като официален символ на страната.

В центъра на герба е поставен златен римски орел. Същият орел е изобразен и на гербовете на окръг Арджеш и градовете Питещ и Куртя де Арджеш. Орелът символизира династията на Басарабите, които допринасят много за просъществуването на Влашко. Също така символизира римските корени на румънците, храброст, решителност, стремеж към по-високи върхове, сила. Оцветеният в лазурно (синьо) щит символизира небето. Орелът държи в нокти символите на властта – меч и жезъл. Мечът е препратка към молдовския владетел Щефан чел Маре (Стефан Велики, 1456 – 1504), познат още под името „Рицар на Христа“. Жезълът припомня за Михай Витязул (Михай Храбри, 1593 – 1601), който първи е обединил румънските земи.  През април 2016, депутатите от правната комисия одобриха законопроект, според който се връща на короната върху главата на орела. Срокът за заменяне на старите версии на герба с нови е до 31 декември 2018 (за отбелязване на стогодишнината от присъединяването на Трансилвания към Румъния на 1 декември 1918). Законопроектът е подписан от президента Клаус Йоханис на 11 юли 2016 г.

На гърдите на орела има по-малък щит разделен на пет основни части, в които са поместени гербовете на румънските исторически области:
 Герб на Влашко: орел в профил, държащ в клюна си православен кръст, вдясно от него – слънце, вляво – пълна луна. Първата версия на този герб е от документ от 20 януари 1368 г., издаден от влашкия владетел Владислав I.
 Герб на Молдова: глава на тур, звезда, пълна луна и роза. Документиран за първи път на 30 март 1392 г. на хрисовул, издаден от владетеля Роман I.
 Герб на Трансилвания: щит, разделен на две полета – в горната половина – орел с разперени за полет криле, а в долното поле – 7 кули на крепост, напомнящи за старото име (за първи път документирано през 1296 г.) на Трансилвания „Седмоградско“ (). Гербът на Трансилвания за първи път се появява на документ през 16 век.
 Герб на Банат: Областта не е имала герб. Такъв е създаден на 23 юни 1921 г. Решено е това да е златен въоръжен със сабя лъв върху златен мост с две арки (символизира моста над Дунав на римския император Траян)
 Герб на Добруджа: Областта не е имала герб. Решено е това да са два златни делфина на лазурен фон.

История 
Гербът на Румъния се появява през 1859 година, когато Александру Йоан Куза обединява двете васални княжества Молдова и Влашко. Тогава хералдическите символи на двете княжества са обединени в един герб – златния орел и златната глава на тур.

До 1866 година се появяват няколко варианта на герба, но след избирането през същата година за княз на Румъния Карол I щитът е разделен на 4 части:
 В първата и четвъртата половина е изобразен влашкия орел
 Във втората и третата – молдовския тур.
 По средата на щита е изобразен герба на управляващата династия на Хоенцолерн-Зигмаринген.

След Руско-турската война от 1878 година на четвъртата половина е добавен символът на Добруджа – два златни делфина, а на третата – символът на Олтения – златен лъв. Над щита е поставена корона, която силволизира независимостта и суверенитета на Румъния. Гербът е променен още веднъж през 1922 година, когато към Румъния е присъединена Трансилвания и Банат. Тогава гербът на Трансилвания е поставен на четвъртата половина, а на третата – обединеният герб на Банат и Олтения (мост и златен лъв). Гербът на Добруджа е пренесен долу в основата на щита. Целият съставен герб е поставен върху гърдите на златен орел, който симвлизира римския произход на румънския народ. Гербът на Кралство Румъния е имал три версии: малка, средна (с девиз и щитодръжци) и голяма (с мантия).

През 1948 година на власт идва комунистическата партия и гербът на Румъния е сменен със социалистическа емблема по подобие на другите страни от социалистическия лагер. В началото представлява пейзаж с комбайна и изгряващо слънце, но по-късно се променя и се поставя гора, а изгряващото слънце се премества между планински върхове, обкръжени с житни класове и превързани с национална трикольорна лента. По-късно най-отгоре на емблемата е добавена червена петолъчка.

След 1990 г., след падането на режима на Чаушеску, започва обсъждането на нов герб. Дотогавашният герб е характерен за социалистическа Румъния и има комунистически мотиви като житни снопове и червена петолъчка. През революцията от 1989 г., хората изрязват социалистическия герб и развяват знамена с дупки в средата, което става символ на революцията.

Външни препратки 
 Страница от сайта на Президентството на Румъния

Румъния
Национални символи на Румъния
Основани в Румъния през 1992 година